Када су сремски партизани у новембру 1942. године прешли у источну Босну, водили су тешке борбе против четника. У овим борбама је учествовао и Чађа и више пута се истакао: у борбама на Сухом Пољу против четника војводе Ђуре Биџића, на планини Бирчу, у селу Недељишту у околини Шековића, затим на планини Мајевици и касније у Петој непријатељској офанзиви у борбама за Власеницу, Зворник, Цапарде (на комуникацији Зворник-Тузла).